[{"text_idx": "#000000", "text": "Finlernintoj de Duolingo duoble superas UEA-n"}, {"text_idx": "#000001", "text": "Fine de majo la suma kvanto de la homoj, kiuj eklernis Esperanton c\u0302e la retejo Duolingo, superis milionon. Proksimume kvin procentoj el la eklernintoj finas la kurson. Tio signifas, ke la kvanto de finlernintoj nun almenau\u0306 duoble superas la membrokvanton de UEA."}, {"text_idx": "#000002", "text": "La kurso de Esperanto c\u0302e Duolingo estas pli populara ol tiu de la vjetnama, sed malpli populara ol la kurso de la hebrea."}, {"text_idx": "#000003", "text": "En du jaroj la Esperanto-kursoj c\u0302e la populara lingvolerna retejo Duolingo atingis sume pli ol milionon da eklernintoj. La kurso en la angla lingvo estis lanc\u0302ita en majo 2015, la kurso por hispanlingvanoj fine de 2016, kaj la 27-an de majo 2017 la suma kvanto de eklernintoj en tiuj du kursoj atingis unu milionon."}, {"text_idx": "#000005", "text": "Tio tamen ne signifas, ke miliono da homoj en la nuna momento studas Esperanton c\u0302e Duolingo, atentigas Lu Wunsch-Rolshoven, kiu akompanas la Duolingo-projektojn jam ekde la komenca fazo:"}, {"text_idx": "#000007", "text": "\u2013 Eble finlernis 30.000 g\u0302is 50.000 homoj per Duolingo mem. Ja antau\u0306 pli ol unu jaro c\u0302iutage jam finlernadis 30 homoj kaj antau\u0306 duonjaro estis jam 100 finlernantoj tage. Vers\u0302ajne nun ec\u0302 pli. Aldonig\u0302as homoj, kiuj finlernis en aliaj retejoj au\u0306 private au\u0306 per la praktiko."}, {"text_idx": "#000009", "text": "La suma kvanto de individuaj kaj asociaj membroj de la plej granda esperantista asocio, UEA, fine de 2016 estis iom pli ol 13.000. Tio signifas, ke la homoj kiuj finstudis la kurson c\u0302e Duolingo estas minimume duoble, eble trioble pli multaj ol la membroj de UEA. Sed c\u0302u eblas iel taksi, kiom el la finintoj iel poste uzas la lingvon \u2013 en la reto au\u0306 en fizikaj renkontig\u0302oj?"}, {"text_idx": "#000010", "text": "\u2013 Tre malfacila demando \u2013 ne estas indikoj pri tio. La solajn statistikojn tiurilate mi povas doni de Amikumu kaj Telegramo. En Telegramo, estas 4.352 unikaj uzantoj en c\u0302iuj esperantistaj grupoj kaj lau\u0306 enketo plejparto de ili lernis Esperanton per Duolingo. Cetere, en Amikumu, estas 4.354 uzantoj (nivelo: 45 denaskaj, 828 altaj, 1164 mezaj, 1062 bazaj)."}, {"text_idx": "#000011", "text": "Tamen, ne eblas scii precize kiom el tiuj homoj lernis per Duolingo. Krome, la uzantoj c\u0302e Telegramo kaj Amikumu nur parte estas la samaj homoj \u2013 estas pli da nejunuloj c\u0302e Amikumu, kaj pro juraj kialoj personoj sub la ag\u0302o de 18 jaroj ec\u0302 ne rajtas alig\u0302i al Amikumu."}, {"text_idx": "#000012", "text": "La sekva lingvo, en kiu la Esperanto-kurso de Duolingo estos havebla, estas la portugala. Ankorau\u0306 ne klaras, kiam g\u0302i pretos, sed jam preskau\u0306 20.000 homoj alig\u0302is por partopreni la kurson, kiam g\u0302i haveblos. Ankorau\u0306 ne estas decidite, kiu estos la sekva lingvo post la portugala, en kiu la kurso estos havebla, rakontas Lu Wunsch-Rolshoven."}, {"text_idx": "#000013", "text": "\u2013 La kandidatoj estas ekzemple la franca, rusa, germana kaj c\u0302ina. Dependos de la takso de la Esperanto-teamo por Duolingo, sed ankau\u0306 de Duolingo mem."}, {"text_idx": "#000014", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000015", "text": "Amikumu ekhavis pli ol mil novajn uzantojn"}, {"text_idx": "#000016", "text": "Historiaj periodaj\u0302oj nun rete traserc\u0302eblaj"}, {"text_idx": "#000017", "text": "Tre tre bona, kaj sufic\u0302e kompleta, merkatika analizo de la fenomeno Duolingo. La nombro da finlernintoj de la esperanta kurso estas multege pli alta ol la dubantoj pri la projekto pensis antau\u0306 dudeko da monatoj."}, {"text_idx": "#000019", "text": "Tiuj kursoverkantoj, kiuj (mi pensas) faras la tuton volontule, senpage, meritas esti publike konataj kaj publike dankataj de c\u0302iuj Esperantistoj. La duolinganoj nun estas la plej gravaj homoj en la instruada, strategia flanko de Esperanto. Mi estas c\u0302eesta instruisto de Esperanto (BEK-Kurso), sed la laboro de la verkantoj de duolingo estas multoble pli grava ol tio kion mi faras."}, {"text_idx": "#000020", "text": "Kiel menciig\u0302as en la artikolo, eble venos post iomete da tempo nova duolinga kurso de Esperanto en la portugala, Kaj ankau\u0306 en postaj monatoj au\u0306 jaroj, en la franca, la rusa, la germana kaj la c\u0302ina."}, {"text_idx": "#000021", "text": "Mi pensas, ke valoras la penon krei motivigo-s\u0302tormon, kurag\u0302igan ventegon por NOVAJ VERKANTOJ de NOVAJ KURSOJ en Duolingo. Ni devas substreki pli la valoron de la verkantoj, de la homoj, kaj malpli la teknologion de algoritmoj kaj mas\u0302inoj."}, {"text_idx": "#000022", "text": "Pri tradicia instruado kaj interreta instruado, c\u0302eestaj instruistoj kiel mi havas nian roleton en la kursoj de Esperanto, sed nun lau\u0306 merkatika kaj strategia vidpunkto estas historia momento, historia s\u0302anco meti la lumon sur novajn homojn kiuj volas kaj povas krei kursojn por Duolingo en c\u0302iuj lingvoj eblaj: en la c\u0302ina, la korea, la japana, la vjetnama, la germana, la franca, la rusa, la hinda, la araba, la kataluna, swahila, kotopo."}, {"text_idx": "#000024", "text": "Dankon pro viaj lau\u0306doj kaj jes, mi povas konfirmi, ke la tuta laboro de la kurskreantoj de Esperanto c\u0302e Duolingo estis tute volontula (senpaga)."}, {"text_idx": "#000025", "text": "Krome, UEA bone komprenas la gravecon de Duolingo, c\u0302ar ili sendas senpagajn revuojn al c\u0302iuj, kiuj finas la kurson (kiam la kursfinintoj petas ilin). 16-jara lernanto en Filipinoj ec\u0302 rakontis, ke tiuj revuoj estis fakte la unua pos\u0302to de lia vivo! Krome, Mireille Grosjean, prezidanto de ILEI, bonege komprenas la gravecon de Duolingo kaj provas helpi kiel eble plej multe por disvastigi sciojn pri tiu projekto al instruistoj."}, {"text_idx": "#000026", "text": "Katalin Kovats, kadre de Edukado.net, kreis tutan kurson, kiu g\u0302uste celas finlernintojn de Duolingo. Ekparolu estas paroliga kurso en kiu la lernantoj mem povas elekti pri kiuj temoj ili volas paroli kaj volontuloj tutmonde helpas al ili ekzerci sin en 10 sesioj."}, {"text_idx": "#000027", "text": "Mi ankau\u0306 ne povas ne mencii la Akademion de Esperanto, kiu sub granda tempopremo tamen provlegis c\u0302iujn frazojn de la kursoj. Lau\u0306 mi, g\u0302uste pro ilia diligenta laboro, la kursoj de Esperanto estas nun la plej altkvalitaj kursoj en la tuta sistemo de Duolingo! Lau\u0306 mia scio, neniu alia lingva instituto iel kunlaboris kun kreantoj de Duolingo-kurso."}, {"text_idx": "#000029", "text": "0. Enkonduko: konvinkoj, reklamoj, informoj; la interna ideo."}, {"text_idx": "#000031", "text": "2. Por elementa klero, kutima komunikig\u0302o, turismo (kompleteco).\n3. Relativa sendependeco (kompromiso kun la ofteco)."}, {"text_idx": "#000032", "text": "II. Scienca argumentado pri partoj de la gramatiko.\nIII. Argumentado pri metodaro, ekzemploj, ekzercaro."}, {"text_idx": "#000033", "text": "Ekzistas la Zagreba Kurso en la reto, , jam en 20 lingvoj. Eble g\u0302i ne estas perfekta, sed g\u0302i estas tute bona bazo por homo, kiu volas vere rapide eklerni la lingvon. La ofteco de la vortradikoj estis esplorita antau\u0306 la kurso kaj oni uzis la 500 plej oftajn radikojn de la parola lingvo."}, {"text_idx": "#000035", "text": "Mi mencias tion kiel respondon. Tiu kurso tamen estas neniu anstatau\u0306ajo por la Duolingo-kurso, kies grandega avantag\u0302o estas la simpla fakto, ke oni ofertas g\u0302in c\u0302e la plej populara lingvolerna retejo de la nuna tempo. Tio havas enorman varban efikon. Se homo poste, por lerni lau\u0306 alia maniero, transiras al alia kurso au\u0306 metodo, tio nenion forprenas de la merito de la Duolingo-kurso."}, {"text_idx": "#000037", "text": "C\u0302u vi, Lu, eble havas prognozon pri kiam la esperantaj duolingvanoj atingos 2,000,000? C\u0302u en unu jaro kaj duono? Pli? Malpli?"}, {"text_idx": "#000038", "text": "Estus interese havi prognozo-konkurson. Kiu povus sukcese diveni la tagon? Mi dirus, 2 milionoj en la 15a de decembro, 2018. Imagu la kvanton da c\u0302ampano en tia tago!"}, {"text_idx": "#000040", "text": "C\u0302u vi vidas specon de \u201ctipping point\u201d au\u0306 kritika maso, je kiu la informada, varba efiko, pro abundo da amaskomunikilaj artikoloj (pro kreskanta esperanta duolingo), akcelig\u0302os?"}, {"text_idx": "#000044", "text": "0. Enkonduko: konvinkoj, reklamoj, informoj; la interna ideo.\n1. La baza lernolibro devos havi altan statuson/rangon (per la helpo de UK\n2. La lernolibro devos havi la optimuman parton de la akademia vortaro.\nC\u0302irkau\u0306 900 morfemojn por elementa klero, kutima komunikig\u0302o, turismo (scienca argumentado; 500 morfemojn ne estas sufic\u0302aj\npor tio (kaj el tio sekvas, ke la lernintoj forir(as/os).\n3. Scienca argumentado pri partoj de la gramatiko; pri metodaro, ekzemploj, ekzercaro."}, {"text_idx": "#000047", "text": "Mi kaptas la okazon ankau cxi tie gratuli s-ron Lu Wunsch-olshoven pro la elstara agado en la Duolingo .\nTre volonte mi legas cxi-reteje liajn bonegajn komentojn."}, {"text_idx": "#000050", "text": "Kvankam vi ja ne estas \"oficiala\" kunlaboranto de la projekto, vi c\u0302iam estas tie por ni kiam mi bezonas helpon pri verkado kaj disvastigado de artikoloj pri Duolingo ktp. Dankegon!"}, {"text_idx": "#000051", "text": "Sendube bonega aligho de E-movado al la nova teknologia erao de la homaro. Tio preskau garantias iom post ioman kreskon de seriozeco de la traktado de E en la mondo ghenerale, do ni ighos akceptita faktoro chiam pli estimata.\nTamen, mi devas atentigi, ke inter lerno de Esperanto kaj efektiva partopreno en la E-popolo (kiu povas garantii nian gravecon) estas enorma brecho, kiun superi tute ne estas facile. Lau miaj longjaraj spertoj, kaj tion certe bone scias ankau UEA kaj ILEI, estas neimageble malgranda procento de homoj kiuj finlernis bazan kurson kaj oni povas diri kiuj ekregis la bazon, kiuj efektive eniras kaj eknaghas en la t.n. movado kaj kiuj daure pli au malpli vere uzos la lingvon en sia vivo. Vidu jam la statistikojn de Lu: 4000 en Amikumu inter kiuj chirkau mil komencantoj (oni ne scias kiom el Duolingo). Ech se la tuta milo estas el Duolingo, tio kompare kun unu miliono estas unu promilo da homoj kiuj eklernis au 2 procentoj de tiuj kiuj finlernis ghin. Mia sperto estis kiam mi dum 8 jaroj regule instruis en Maribor al gejunuloj (entute al proksimume 60 kursanoj, kiuj finlernis), nur 3 efektive tre bone ellernis ghin kaj nur unu post pluraj jaroj kuraghis sub mia daura instigado iri al internacia E-arangho kaj tiam efektive \"esperantistighi\", ighi entuziasma kaj nun aktive partoprenanta ankau en la landa movado. Do, ankau nur 2% el la tuta finlernintaro.\nEl tio sekvas ke post 2 milionoj da duolinganoj, ni havos eble 100.000 finlernintojn kaj nur 2-3000 personojn kiuj efektive richigos nian movadon per fresha sango.\nLa demando estas, kion ni povas fari por tion pli sukcesigi, kiel informi la finlernintojn kaj kion oferti al ili. Lau mi sendi revuon de UEA tute ne adekvatas al bezonoj de nuntempaj gejunuloj. Amikumu kaj Telegramo ne estas sufichaj."}, {"text_idx": "#000052", "text": "Preter la interesa diskuto pri Duolingo kaj ties sukceso, via lasta paragrafo (La demando estas...) gravegas, se ne diri estas la kerno de la estonteco de la Eo-movado, do ankau\u0306 de nia lingvo.\nPost dudek jaroj da esperantist-agado, mi povas diri, ke c\u0302io, kion mi proponis, c\u0302u al la instancoj de UEA, c\u0302u al la francaj esperantistoj estis ne konsiderita serioze. Jes c\u0302io."}, {"text_idx": "#000058", "text": "La scivolemuloj trovos pere de serc\u0302ilo."}, {"text_idx": "#000063", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000067", "text": "Alig\u0302i al 400 aliaj abonantoj"}]